En julehistorie

Det var juleaften, og sneen dalede blidt ned igennem mørket. Igennem flere dage var der kommet sne, så driverne var blevet meget høje ude på landet. Langs de små sogneveje omkring Kolding herskede julefreden, og fuglene var gået til ro og sad og skuttede sig på de nøgne grene. 
Pludselig blev freden brudt. En ikke alt for skarp lyskegle skar igennem mørket, og lyden af 2 cylindre med ikke ret mange omdrejninger brød tavsheden, så fuglene vågnede og kiggede sig forskrækket omkring. Det var såmænd den gamle formand, Torben, som var ude at køre tur. Julemaden havde været rigelig, og havde lagt sig lidt for tungt i Torbens mave, så han havde tænkt, at det ville være en god idé med lidt luft. Mens Helene slappede af med lidt røg, havde han derfor startet BMW´en med sidevogn og var kørt på landet. Han var udstyret som en vintermotorcyklist bør være, med køretæppe, styrluffer med indbygget varmeapparat, støvler med varme i sålerne og selvfølgelig med hjemmelavede varmetråde i visiret. Varmetrådene var næsten ikke nødvendige, da hans udåndingsluft naturligvis gik igennem et rør, så der ikke kom kondens og is på indersiden af visiret. Til gengæld havde han så en vandret istap på enden af udåndingsrøret, som næsten lignede en fartstribe.
”Pyha” tænkte han, mens motorcyklen skar igennem sneen. ”Det er godt man ikke er i bil, den ville jo ikke være til at styre i det her vejr!” 
Længere fremme så han pludselig noget, som bevægede sig i mørket. Da han kom tættere på, kunne han se, at det var en mand i rødt tøj, som stod og vinkede med begge arme.
”Nej nu tager det da lidt overhånd” tænkte Torben. ”Kunne han ikke nøjes med en gul vest, hvis han vil ses i trafikken. Det er der jo mange i Klatten som gør og det virker fint”
Helt tæt på viste det sig at være et julemandskostume og ikke en sikkerhedsdragt, som manden havde på. Og han stod ved siden af en kane, som tydeligvis var havareret.
Torben standsede BMW´en midt i en dynge sne, som de strittende cylindre straks begyndte at smelte.
”Det var godt du standsede” sagde manden. Han var som nævnt klædt i julemandsdragt og han havde et stort hvidt skæg, som så mere ægte ud, end det gør på de fleste julemænd. ”Jeg har haft et uheld med kanen, og kan ikke komme videre.”
”Hvad er der sket?” spurgte formanden.
”Jo,” svarede manden, ”jeg fløj imod en højspændingsmast og knækked den ene mede. Så nu er kanen frygtelig ustabil i luften og jeg er bange for at tabe alle gaverne. Det skete fordi Rudolf er forkølet, og så lyser hans røde tud ikke så stærkt, i modsætning til hvordan det er for mennesker. Derfor så jeg ikke masten.
Torben trak lidt på smilebåndet, men lagde alligevel mærke til den flok hjorte, som stod og skrabede i sneen inde på marken. ”Lad os se på skaderne” sagde han, ”jeg har altid lidt værktøj og andre gode sager i sidevognen. 
Kanen viste sig at være fyldt op til randen med julegaver og Torben undrede sig: ”hvorfor har han så mange pakker? Kan det virkelig være..... Nej, han findes jo ikke, eller...? Nå, det var meden jeg skulle se på.”
Meden var ganske rigtigt i dårlig stand. Den var knækket midt på den ene af de lodrette stænger, så den ikke kunne holde kanen på ret køl. ”Uha, det ser ikke godt ud” sagde formanden. ”Den skal enten svejses eller skiftes, hvis det skal blive rigtigt godt. Men jeg kan lave en nødreparation som kan holde til du kommer hjem. Jeg er vandt til at køre Yamaha XT 550 og der skal der også tit laves både det ene og det andet. Det tager nok ca. en times tid. ”
”Jamen det går da slet ikke” sagde manden. ”Jeg er jo Julemanden og alle disse pakker skal ud til børnene i den nordlige ende af Kolding. Det er de sidste jeg mangler i år, og børnene må være ved at være trætte. Der er specielt et stort barn oppe på Gøhlmannsvej, som næsten ikke kan vente længere. Han kører for øvrigt også på MC. Det er en Suzuki SV 1000, som jo er et herligt køretøj. Kan jeg ikke låne din BMW mens du laver kanen? Sådan en solid maskine er lige det rigtige til opgaven.”
Og pludselig mens han talte vidste Torben at det var rigtigt nok. Og da han så på hjortene på marken, kunne han se, at det var rensdyr, og at næsen på det ene faktisk lyste lidt. Fuldstændigt forfjamsket kom hans medfødte handelstalent op i ham og det fløj ud af ham: ”Jamen, jeg kan da sælge den til dig for en go´ pris, jeg mener, jo, ja, selvfølgelig kan du det. Men kan du godt køre sådan en?”
”Selvfølgelig kan jeg det” sagde Julemanden. ”Da jeg kun var en lille nisse, havde jeg præcist sådan en model, så jeg kender den ganske godt. Nu har jeg kanen i stedet for, som vi for øvrigt hellere må få læsset af, hvis jeg skal være færdig med gaveuddelingen inden det bliver den 25.”
Som sagt så gjort. I lynende fart fik de tømt sidevognen for værktøj og andre sager og lige så hurtigt fyldt den op igen med julegaver, hvorefter Julemanden drog afsted i en sky af sne.
Torben gik i gang med arbejdet midt i den kolde sne, og i løbet af forholdsvis kort tid, var meden blevet sat sammen, ved hjælp af en gren, nogle elstrips og store mængder gaffatape. Altså en hel normal nødreparation! ”Den burde kunne holde til en flyvetur til Nordpolen” tænkte han. 
Bare for at fordrive ventetiden monterede han en LED-lygte forrest på kanen, for ligesom at forhindre flere flyveulykker. Lyset i den var ikke særligt godt, men det var også bare en billig kinesermodel. Men alligevel, det var bedre end intet lys.
Ventetiden blev kort, for nu kom Julemanden tilbage, og han havde lys i øjnene. ”Det er den bedste juleaften i mange år” sagde han med fryd i stemmen. ”Jeg havde helt glemt, hvor sjovt det var at køre motorcykel. Sådan en sidevognscykel fungerer rigtigt godt her i sneen. Måske skulle vi bytte lige over? Du får kanen og jeg får BMW´en.”
Formanden mente nu ikke, at det var en god idé. Det kunne sikkert være festligt sådan at flyve rundt, men hvor pokker skulle han gøre af rensdyrene? Og hvad med om sommeren? Der er ingen snoede veje oppe i skyerne, og kaner kan ikke køre på asfalt.
”Nå, det er nu også kun for sjov” sagde Julemanden. ”Jeg kan se at du har sat meden flot sammen igen. Og der er også kommet lys på kanen! Du har da godt nok været effektiv, men nu må det også være på tide at du kommer hjem til din familie. Tusind tak for din store hjælp og kør forsigtigt.”
Hjemme i Skovbogade ventede Helene. Og hun var ikke skuffet, hun var vred! ”Hvor pokker bliver han af? Det er juleaften og så kan han ikke bare blive væk så længe” tænkte hun. Så hun var klar, da Torben kørte ind i indkørslen, og han fik læst og skrevet, i samme øjeblik han var inden for døren. Her hjalp ingen tåbelige historier om julemænd og kaner.
Pludselig bankede det på døren og udenfor stod Julemanden og bag ham holdt hans kane dobbeltparkeret ude på gaden.
”Ja, du må undskylde at jeg sådan banker på” sagde han, ”men i har jo tændt op i brændeovnen, så den vej kan jeg ikke komme ind. Det er for øvrigt efterhånden et generelt problem for mig her i Danmark. Det og så at lågen gerne er lukket i brændeovnen.”
”Jeg kom bare for at sige ordentligt tak for din hjælp. Under jeres juletræ ligger der lidt ekstra, som i nok kan bruge. Fortsat god jul til jer begge.”
[bookmark: _GoBack]Og mens Torben og Helene så til, Helene med underkæben helt nede ved knæene, lettede Julemanden og satte kursen mod nord.
Under juletræet var der ganske rigtigt gode sager. Der var både vinterluffer, motorolie og den nyeste Schubert hjelm. Og til Helene var der et gavekort på en ny Moto Guzzi gearkasse. Det ved man aldrig hvornår man får brug for!

OG SÅLEDES BLEV DET ATTER JUL HOS KLATFORMANDEN!


Moralen i historien må være, at selv store ikoner kan få brug for et fingernemt Klatmedlem, og at man aldrig skal afskrive Julemanden før man er helt sikker på at han ikke eksisterer.
